Flere ugers heftig debat om konklusionerne fra den såkaldte Tibetkommission kulminerede torsdag.

Her erklærede justitsminister Søren Pape Poulsen (K) under et pressemøde i Justitsministeriets gårdhave, at han netop har foreslået Folketinget at »gennedsætte« Tibetkommissionen.

Kort forinden havde et flertal i Folketinget samlet sig om netop det synspunkt.

Det skyldes nye oplysninger, som er dukket op, siden kommissionen afleverede sin beretning kort før jul.

DR’s P1 Orientering har på det seneste afsløret, at Udenrigsministeriet og Statsministeriet har undladt at udlevere backups af slettede mails til kommissionen. P1 har også afdækket, at flere centrale politilederes mailbokse er blevet slettet automatisk, efter de har fratrådt deres stillinger, hvilket betyder, at deres mails heller ikke er blevet udleveret.

Som noget helt nyt afslørede Pape under torsdagens pressemøde, at Rigspolitiet nu også har fundet hidtil ukendte mailarkiver, som kan have relevans for kommissionens arbejde.

Ministeren har under et samråd tidligere i år ellers sagt, at chancerne for at genskabe slettede mails i Rigspolitiet var »minimale«. Nu kan nogle af dem måske findes i de hidtil ukendte arkiver.

Noget rod

Under pressemødet torsdag betegnede Pape hele forløbet som »utilfredsstillende« og »noget rod«.

Regeringen lægger op til, at kommissionen skal tage udgangspunkt i samme kommissorium som sidst. Bortset fra at der denne gang vil blive lagt særlig vægt på, at den kan få hjælp fra it-eksperter til at få udleveret alt relevant materiale, inklusive slettede mails som måtte gemme sig på servere hos politiet og i ministerier.

Justitsministeren opfordrede kommissionen til denne gang at gøre sit arbejde »meget grundigt og udnytte mulighederne for de it-eksperter, som de kan få stillet til rådighed, hvis de vil have det«.

De nye oplysninger er en bet for Rigspolitiet, som har lovet bod og bedring, efter Tibetkommissionen har slået fast, at politiet handlede ulovligt over for demonstranter under et kinesisk statsbesøg i 2012. Politiet er tidligere blevet afsløret i flere gange at have sendt vildledende oplysninger til Folketinget om sagen.

Rigspolitichef Jens Henrik Højbjerg kaldte det torsdag over for Ritzau »stærkt beklageligt«, at de ukendte mailarkiver ikke er blevet fundet før nu.

Justitsministeren ville ikke under torsdagens pressemøde forholde sig til, om det pludselige fund af de nye mails hos Rigspolitiet vil få konsekvenser for nogen i politiet.

»Jeg har jo lige fået informationen, så lige nu vil jeg slet ikke gå ind i det,« sagde ministeren.

678 gigabyte

Rigspolitiets it-direktør sagde torsdag til Ritzau, at det endnu er for tidligt at sige, hvad de nyfundne mailarkiver indeholder, men at »vores indledende undersøgelser viser, at de vedrører relevante medarbejdere for den relevante periode« i forhold til Tibetkommissionens arbejde.

Tibetkommissionen fandt i sin beretning fra december ikke grundlag for at antage, at ledelsen i Rigspolitiet eller Københavns Politi havde noget kendskab til, at betjente fik ulovlige ordrer om at forhindre demonstranter i at komme til orde under et kinesisk statsbesøg i 2012.

Kommissionen har dog ikke haft adgang til de øverste politilederes mailbokse, da de alle har fået nye stillinger. Politiets praksis har nemlig indtil for nylig været automatisk at slette fratrådte medarbejderes mailbokse efter 30 dage.

Det er uvist, om de nye arkiver indeholder mails fra den tidligere ledelse i Rigspolitiet eller Københavns Politi.

Rigspolitiet skriver i et notat til Justitsministeriet, at arkiverne indeholder 678 gigabyte mailarkiver fordelt på 1.658 filer og 826 brugere.

De blev ifølge Rigspolitiet fundet under en »rutinemæssig kontrol« af politiets servere.

Arkiverne blev oprettet, da brugernes mailbokse i Rigspolitiets gamle mailsystem ikke måtte overskride 50 megabyte. Medarbejderne har herefter manuelt kunnet overføre mails til et personligt arkiv. Arkiverne har været gemt uden for mailsystemet, hvilket ifølge Rigspolitiets it-direktør er forklaringen på, at de ikke er blevet fundet under tidligere undersøgelser.

Folketingets retsordførere havde torsdag været indkaldt til møde med justitsministeren kort inden pressemødet, hvor han orienterede dem om fundet af de nye arkiver.

Efter pressemødet kaldte Peter Kofod Poulsen (DF) det for »pudsigt, at man sådan rent rutinemæssigt støder på et arkiv«.

»Det er da underligt.«

Men han glæder sig over, at regeringen ifølge ham har lovet, at kommissionen denne gang ikke vil blive hindret i at få udleveret materiale, hverken fra Rigspolitiet eller diverse ministerier.

En bekymret stemning

P1 Orientering afslørede i foråret, at hverken Udenrigsministeriet eller Statsministeriet har udleveret mails fra deres backup-systemer til Tibetkommissionen.

Kommissionens formand, landsdommer Tuk Bagger, har sagt til P1, at hun under kommissionens arbejde anså det for umuligt at få udleveret slettede mails fra Udenrigsministeriet.

Men det har vist sig, at der fandtes backups, som Udenrigsministeriet ikke fortalte kommissionen om.

Ministeriet har ikke i forbindelse med Tibetkommissionens arbejde søgt i ministres eller embedsmænds mailbokse eller backups for at undersøge, om ministeriet har spillet en rolle i udarbejdelsen af politiets ulovlige ordrer under det kinesiske statsbesøg i 2012.

I stedet har ministeriet bedt i alt 101 medarbejdere om at se efter i deres egne mailbokse. Ifølge P1 vendte kun to medarbejdere tilbage med otte mails, som kommissionen fik udleveret.

Tibetkommissionen skrev i sin beretning kort før jul, at Udenrigsministeriet forud for det kinesiske statsbesøg i 2012 var opmærksomme på, at de kinesiske gæster var bekymrede for demonstrationer. Ministeriet »bidrog til en stemning«, som ifølge kommissionen »forplantede sig til Københavns Politi« via PET.

En genåbning af kommissionen vil måske kunne afdække, om Udenrigsministeriet – og andre – gjorde andet end bare at bidrage til en stemning.

Hidtil er ansvaret for de ulovlige ordrer landet hos to mellemledere i Københavns Politi, som nu er tiltalt for at lyve i retten.

Regeringen har lagt op til, at Tibetkommissionen skal gennedsættes med samme medlemmer, og forventer at have et nyt kommissorium klar inden sommerferien.